লুন্ড বিশ্ববিদ্যালয় কর্তৃক প্রকাশিত মো. আশরাফুজ্জামানের (২০১৪) গবেষণা ‘দ্য ট্র্যাজেডি অব দ্য চিটাগাং হিল ট্রাক্টস ইন বাংলাদেশ : ল্যান্ড রাইটস অব ইনডিজিনিয়াস পিপল্’-এ বলা হচ্ছে, ‘পার্বত্য চট্টগ্রামের এই জনগোষ্ঠী আদিমতা বা পশ্চাৎপদতার নামে বিগত ২০০ বছর ধরে তাদের ভ‚মি অধিকার হতে বঞ্চিত হচ্ছেন।’ এই গবেষক তার গবেষণায় দেখিয়েছেন যে বিদ্যমান ভ‚মিনীতি জাতিগত সংখ্যালঘুদের পক্ষে নয়। এ ছাড়া জাতিগত সংখ্যালঘু সম্প্রদায়ের নেতারা বলছেন পার্বত্য শান্তিচুক্তি এখনো পুরোপুরি বাস্তবায়িত হয়নি। হিন্দু বৌদ্ধ খ্রিস্টান ঐক্য পরিষদের সাধারণ সম্পাদক এডভোকেট রানা দাশগুপ্ত বলছেন, প্রধানমন্ত্রী শেখ হাসিনার আমলে, বিগত কয়েক বছরে কিছু ইতিবাচক অগ্রগতি সাধিত হয়েছে। তবে অতি সম্প্রতি তথ্যানুযায়ী, বিগত বছরগুলোর মতো পুনরায় সাম্প্রদায়িক নিপীড়ন, হামলা, হুমকি, বলপূর্বক জমি দখল এ সব পুরোমাত্রায় অব্যাহত আছে। ফলে ধর্মীয় সংখ্যালঘু সম্প্রদায়ের মানুষ বিশেষত হিন্দু সম্প্রদায়ের মানুষেরা দেশ ছেড়ে চলে যাচ্ছে। অধ্যাপক আবুল বারাকাত তার ‘দ্য পলিটিক্যাল ইকোনোমি অব রিফর্মিং এগ্রিকালচার-ল্যান্ড-সোয়াম্প ইন বাংলাদেশ’ শীর্ষক গবেষণা গ্রন্থে বলছেন, ১৯৬৫ সাল থেকে ২০১৩ সাল পর্যন্ত সংখ্যালঘু সম্প্রদায়ের ১ কোটি ১৩ লাখ মানুষ নিখোঁজ হয়েছেন। অর্থাৎ প্রতি বছর ২ লাখ ৩০ হাজার ৬১২ জন দেশত্যাগে বাধ্য হয়েছেন। তার মতে এই ধারা অব্যাহত থাকলে আগামী দুই অথবা তিন দশকে এ দেশ সংখ্যালঘু শূন্য হয়ে পড়বে।